Diari Oficial de la Generalitat Valenciana


Sumari del DOGV 5427, del 12-01-2007 (2006/14412)

RESOLUCIO de 14 de desembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni d'assistència jurídica entre el Consell de la Generalitat (Presidència de la Generalitat, Advocacia General) i la Societat Gestora per a la imatge estratègica i promocional de la Comunitat Valenciana, SAU.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5427

Data del DOGV
:   12-01-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2006/14974


Data del document
:   14-12-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Presidència de la Generalitat
    * cooperació administrativa
    * assessor jurídic

Subscrit, després de la tramitació prèvia reglamentària, entre el  
Consell de la Generalitat (Presidència de la Generalitat, Advocacia  
General) i la Societat Gestora per a la imatge estratègica i promocional  
de la Comunitat Valenciana, SAU, el 5 de juliol de 2006, un Conveni  
d'assistència jurídica, i d'acord amb els criteris d'oportunitat al·legats  
per l'òrgan gestor (Advocacia General de la Generalitat), cal publicar  
en el Diari Oficial de la Generalitat l'esmentat Conveni, que ha quedat  
inscrit en el Registre de Convenis amb el número 1223/2006, i que  
figura com a annex d'esta resolució.  
València, 14 de desembre de 2006.- El director general de Relacions  
amb les Corts i Secretariat del Govern: Antonio V. Peral Villar.  
CONVENI D'ASSISTÈNCIA JURÍDICA ENTRE EL CONSELL  
DE LA GENERALITAT (PRESIDÈNCIA DE LA GENERALITAT,  
ADVOCACIA GENERAL) I SOCIETAT GESTORA PER A LA  
IMATGE ESTRATÈGICA I DE PROMOCIÓ DE LA COMUNITAT  
VALENCIANA, SAU.  
València, 5 de juliol de 2006  
REUNITS  
D'una part, Víctor Campos Guinot, vicepresident del Consell, que  
actua en nom i representació del consell de la Generalitat, facultat per  
a este acte en funció del que disposa l'Acord del consell de la Generalitat  
d'11 de febrer de 2005.  
D'una altra, de forma mancomunada, Paula Sánchez de León  
Guardiola, com a vicepresidenta 1a de la societat, i Patrícia-Elena Corrons  
Nicasio, com a gerent de la societat, que actua en nom i representació  
de Societat Gestora per a la Imatge Estratègica i de Promoció de  
la Comunitat Valenciana, SAU, (d'ara en avant, la Societat), facultades  
per a este acte en funció del que disposa l'escriptura de poder atorgada  
el dia 27 de gener de 2006, davant del notari de València, Carlos Pascual  
de Miguel, número del seu protocol 381/06.  
MANIFESTEN  
Primer. L'Advocacia General de la Generalitat, integrada en la  
Secretaria Autonòmica de Política Institucional de la Presidència de la  
Generalitat, és el centre directiu que té legalment atribuïdes les competències  
d'assessorament en dret i representació i defensa en juí de  
la Generalitat. A estos efectes, l'Advocacia General disposa dels elements  
personals i mitjans materials adequats per a dur a terme la dita  
funció.  
Segon. La Societat, està interessada que l'Advocacia General de la  
Generalitat li preste assistència jurídica, amb la mateixa extensió i en  
els mateixos termes en què li la proporciona al Consell de la Generalitat.  
Tercer. Que, a fi de regular les condicions de prestació d'esta assistència  
jurídica en la forma prevista per l'ordenament jurídic, els compareixents  
subscriuen el present conveni, d'acord amb les següents:  
CLÀUSULES  
Primera. De conformitat amb el que disposa l'article 7.2 de la Llei  
10/2005, de 9 de desembre, d'Assistència Jurídica a la Generalitat, per  
mitjà de la subscripció del present conveni, l'Advocacia General de  
la Generalitat prestarà assistència jurídica a la Societat per mitjà dels  
lletrats integrats en el dit òrgan. L'assistència jurídica comprendrà tant  
l'assessorament en dret, a través de l'Àrea Jurídica de Presidència de  
la Generalitat, com la representació i defensa en juí davant de qualssevol  
ordes jurisdiccionals, per mitjà dels servicis centrals de l'Advocacia  
General, en els mateixos termes previstos per a l'assistència jurídica  
al Consell de la Generalitat.  
L'assistència jurídica a què es referix el present conveni està sotmesa  
plenament a les normes del dret administratiu, sense que afecte  
les relacions de servici del personal adscrit a l'Advocacia General de  
la Generalitat.  
Segona. Sense perjuí del que disposa la clàusula anterior, la Societat  
es reserva la facultat de ser assessorada, representada i defesa  
per advocat, i si és el cas, procurador especialment designats a este  
efecte d'acord amb les normes processals comunes, sense perjuí que  
l'assistència jurídica externa que, si és el cas, vullga contractar-se,  
haja de subjectar-se a les condicions establides en l'article 4 de la Llei  
10/2005, de 9 de desembre.  
Tercera. La petició d'informes jurídics es canalitzarà a través  
de l'Àrea Jurídica de la Presidència de la Generalitat. La gestió dels  
expedients que comporten actuacions en qualsevol orde jurisdiccional,  
queda encomanada a l'Àrea d'Assumptes contenciosos de l'Advocacia  
General de la Generalitat.  
Aquells expedients que hagen de donar lloc a autoritzacions de  
l'òrgan competent de la Societat per a demandar, querellar-se o interposar  
recursos o accions judicials, hauran de ser remesos prèviament,  
per al seu informe, a l'Àrea d'Assessorament Jurídic de l'Advocacia  
General de la Generalitat.  
Quarta. Tots els òrgans de la Societat hauran de prestar la  
col·laboració precisa per a la realització de les funcions d'assistència  
jurídica requerides, amb la celeritat exigida en cada moment. A este  
efecte l'entitat designarà un representant seu que assumirà les funcions  
de coordinació i relació amb els lletrats de l'Advocacia General  
actuants.  
Quinta. El present conveni té una duració d'un any, no obstant  
això, s'entendrà prorrogat tàcitament si no hi ha denúncia expressa de  
qualsevol de les parts comunicada amb una antelació de tres mesos.  
Sexta. Com a contraprestació del servici d'assistència jurídica  
a què es referix el present conveni, la Societat satisfarà a l'Advocacia  
General de la Generalitat la quantitat 3.600 euros anuals pagadors  
per terceres parts en els cinc primers dies naturals dels mesos d'abril,  
agost i desembre de cada any, i serà actualitzada anualment d'acord  
amb la variació del IPC.  
La quantitat anual a acordar abans citada, podrà ser objecte de  
revisió al cap del primer any de vigència i de mutu acord entre les  
parts, en funció del número i la importància dels assumptes.  
La compensació a què es referix la present clàusula podrà generar  
crèdit pel seu import en els estats de gastos corresponent a la Presidència  
de la Generalitat. A este efecte, i una vegada acreditat l'ingrés en el  
Tresor Públic de la referida compensació econòmica, per la Conselleria  
d'Economia, Hisenda i Ocupació es tramitarà l'oportú expedient de  
modificació pressupostària per tal concepte.  
Sèptima. En els processos en què existisquen condemnes en costes  
s'aplicaran les regles següents:  
- Quan el condemnat en costes siga la Societat, correspondrà a  
esta l'abonament de les causades a la part contrària.  
- Quan la condemnada en costes siga la part contrària, l'import de  
les causades a la Societat, s'ingressarà a favor de l'Advocacia General,  
donant-li la destinació i amb els efectes previstos en la clàusula  
anterior.  
Octava. El present conveni té naturalesa administrativa. El coneixement  
de totes les qüestions que puguen sorgir entorn de la seua  
interpretació, modificació, resolució i efectes correspondrà a la jurisdicció  
contenciosa administrativa.  
I perquè conste, i en prova de conformitat, firmen el present conveni  
en quadruplicat exemplar en el lloc i la data indicats en l'encapçalament.  
El vicepresident del Consell: Víctor Campos Guinot  
Representació de la Societat: Paula Sánchez de León. Patricia Corrons